**NorthSide tager til Sommer Chillout Aarhus**

**Festivalen fortsætter sit fokus på bæredygtighed og brugerinvolvering på lørdag i Rådhusparken**

NorthSide har året igennem samarbejdet med den århusianske kulturforening CultureWorks, og samarbejdet fortsætter denne weekend, når CultureWorks præsenterer arrangementet Sommer Chillout Aarhus #4 i Rådhusparken.

CultureWorks har året igennem stået bag en stribe interessante happenings rundt om i Aarhus, der skulle skabe liv i byen og samtidig promovere NorthSide Festival 2012. Det kom der nogle sjove eftermiddage ud af, og da det blev tid til at afvikle årets NorthSide Festival, indtog CultureWorks festivalens nye område, Stilheden, og spredte god stemning til de gæster, der havde brug for et afbræk fra musikken.

Lørdag 18. august er det så CultureWorks, der står bag et arrangement i hjertet af Aarhus, og det vil NorthSide naturligvis gerne bakke op om. Derfor møder en række af folkene bag festivalen op på lørdag for blandt andet at præsentere bogen NorthSide Zine 2012, der er skabt af gæsterne på årets festival. Derudover vil der også være kunst, ArtcAns og et hyggeligt miljø, hvor man kan hænge ud og møde nogle af folkene bag NorthSide.

Man kan møde NorthSide til Sommer Chillout Aarhus #4 lørdag 18. august fra 12:00 – 20:00, hvor man også kan opleve navne som XXYYXX, Barbara Moleko og Djuna Barnes. Der er gratis adgang til arrangementet.

NorthSide Festival 2013 afvikles i dagene 14.-16. juni, og billetsalget til næste års festival sættes i gang til september.

Besøg NorthSide.dk eller facebook.com/northsidefestival for mere information om NorthSide.